Előterjesztés

Körmend város Önkormányzat Képviselő-testülete 2019. január 31.-i ülésére

**Tárgy:** Körmend város Önkormányzata 2019. évi költségvetése

*Tisztelt Képviselő-testület!*

Az önkormányzat 2019. évi költségvetésének tervezetét terjesztjük a képviselő-testület elé azzal, hogy a jelen előterjesztés részét képezi a költségvetési rendelet-tervezetnek. Az önkormányzat intézményszerkezete nem változik az előző időszakhoz viszonyítva. Az önkormányzat költségvetési bevételeit, és egyes kiadási elemeit a 2018. évi C. törvény Magyarország 2019. évi költségvetéséről szóló törvény, valamint az Ötv.-ben foglaltak szerint tervezte meg, figyelemmel az Áht.-ben meghatározottakra.

**Feladatellátás**

Az önkormányzat a kötelező feladatait három költségvetési szerve, valamint a két társulás által fenntartott költségvetési szervek által látja el.

Az önkormányzat az óvodai feladatokat a Dr. Battyhányné C. M. Óvoda és Bölcsődében 2019. évben 16 csoportban és 4 telephelyen látja el Körmend tekintetében. Az intézménynek csak Molnaszecsődön van tagóvodája 2018. szeptember 1.-től, mert az Egyházashollósi tagóvoda az említett időponttól kivált az intézményből. Molnaszecsődön 1 csoporttal működik tagóvoda. Az intézményt a *Körmend és* *Mikrotérsége Köznevelési Intézményfenntartó Társulás* tartja fenn. A társulás által az óvodai feladatokra fenntartott intézmény ellátja a bölcsődei feladatokat is 3 csoportban. A csoport csökkenés mindkét területen 2018. szeptember 1.-tól történt az alacsonyabb gyermeklétszámból adódóan, de a dolgozói létszámot a nyugdíjazásokból adódóan nem érintette kedvezőtlenül.

A szociális feladatokat szintén társulás által fenntartott intézmény – *Körmend és Kistérsége Önkormányzati Társulás* - látja el, továbbá a védőnői feladatok és az ügyeleti feladat is itt kerül ellátásra. A védőnői szolgálat csak körmendi területet lát el, míg az ügyelet térségi ellátást jelent. A Körmendi Szociális Szolgáltató és Információs Központban egyes feladatok - idősek nappali ellátása, gondozóház, szociális étkeztetés - csak Körmendet érintik, más feladatok - fogyatékosok és szenvedélybetegek nappali ellátása, házi segítségnyújtás, támogató szolgálat, családsegítő és gyermekjóléti szolgálat, központ - több önkormányzatot.

Az önkormányzat *közös hivatalt* működtet Csákánydoroszlóval az igazgatási, gazdálkodási, műszaki feladatok ellátására.

A Körmendi Kulturális Központ, Múzeum és Könyvtár látja el a közművelődési feladatokat, ami magába foglalja a közművelődési, könyvtári és múzeumi feladatokat is.

A településüzemeltetési feladatok, az önkormányzati vagyon kezelése, hasznosítása a Körmend Város Gondnoksága feladatai közé tartozik. Az intézmény keretein belül történik az iskolai étkeztetési feladat ellátás szolgáltatás igénybevételével.

2019. évben jelentős beruházások, felújítások folytatódnak, illetve kezdődnek el, és megvalósításra is kerülnek. A fedezet támogatás része rendelkezésre áll, nagyobb részük esetében már korábban átutalásra került a támogatás jelentős hányada, illetve 2019-ben érkeznek a további támogatások az aláírt okiratok szerint.

**Működési költségvetés**

**Bevételek**

Az önkormányzat 2019. évi költségvetéséről szóló rendelet tervezete 1. melléklete tartalmazza az önkormányzat bevételeit és kiadásait működési és felhalmozási bontásban, mérlegszerűen bemutatva. A 2. melléklete a bevételeket részletezi intézményenként, a 3. melléklet szintén intézményenként a kiadásokat. A 2. és 3 melléklet tartalmazza a kiadásokat és bevételeket kötelező feladatok, önként vállalt feladatok és igazgatási feladatok bontásban. A 4. melléklet a bevételeket részletezi forrásonként.

A működési bevételek jelentős részét teszi ki a feladatokra kapott *központi támogatás*. A támogatás összege a 2019. évi költségvetésről szóló törvény alapján került meghatározásra az önkormányzat részére a feladatmutatók alapján. A támogatás összességében *613.803.554Ft*, amelyet a 4. melléklet részletesen mutat be. A támogatás szerkezete nem változott, az előző évekkel azonos. Az egyes feladatokra kapott fajlagos összegek azon támogatások esetében változtak, amelyek a minimálbér, illetve a szakmai bérminimum emelésével érintettek. Ilyen terület bölcsődei dolgozók, az óvodai dajkák esete, ahol részben követi a támogatás az emeléseket. Továbbra is évközben külön érkezik a kulturális pótlék, az összevont szociális ágazati pótlék, valamint minimális bérkompenzáció is.

A 4. számú melléklet adataiból látható, hogy az önkormányzat 2019-ben sem kap támogatást a településüzemeltetési feladatokra a központi költségvetésből a beszámítás következtében. A beszámítás összege *174.833.631Ft,* amely magasabb az előző évinél több mint 13 millió Ft-al. A beszámítás következtében, a melléklet adatai alapján az idegenforgalmi adóhoz kapcsolódóan biztosított 1Ft/1Ft támogatástól is elesik az önkormányzat.

Az *óvodai feladatokra* összességében *249.421.199Ft-ot* kap az önkormányzat, amelyet a feladatok ellátása céljából átad a társulásnak teljes mértékben. Az előző évhez viszonyítva csökkenés van, ami az Egyházashollósi óvoda kiválásából, valamint a gyermeklétszám csökkenéséből adódóik.

A *szociális feladatokhoz* kapott támogatás magába foglalja a 4. melléklet szerint a szociális alapfeladatokon túl a bölcsődei feladatellátást és a gyermekétkeztetési feladatok ellátását is, ezen feladatok központi támogatása *265.628.832Ft*, amely szintén átadásra kerül feladatot ellátó önkormányzati társulás részére. A kapott támogatás részben körmendi, részben térségi feladatok működési kiadásaira nyújt részben fedezetet. A támogatás összege magasabb az előző évinél, főleg a bölcsődei feladat központi támogatása növekedett jelentősen, közel 25%-al, ami a kiadások közel 70%-át finanszírozza. A szociális területen pedig újabb feladat került támogatásra: az óvodai és iskolai szociális segítő tevékenység 10.337.926Ft összegben.

Az önkormányzati kulturális feladatokra kapott támogatás 21.023.220Ft, amely magába foglalja a közművelődési, könyvtári és múzeumi feladatok támogatását, gyakorlatilag azonos az előző évivel.

A működéshez államháztartáson belülről kap az önkormányzat támogatást - 4. melléklet részletezi - egyes feladatokra felhasználási, elszámolási kötelezettséggel. Ilyen a szociális foglalkoztatásra kapott 34.790.340Ft, amely a társulás részére átadásra kerül. Különböző kulturális rendezvényekhez és feladatokra 12 millió Ft támogatás került tervezésre. A közös hivatal működtetésére a Csákánydoroszlói önkormányzat 1200eFt-al járul hozzá a közös hivatal fenntartásához.

Az önkormányzat a megüresedett gyermekorvosi praxis működtetésére 11 millió Ft OEP-től átvett pénzeszközt tervezett, amelyből a feladatellátást finanszírozza.

A *helyi adókból* származó bevétel tervezése a 2018. évi teljesítések figyelembe vételével, valamint a helyi rendelet alapján történt. Az állandó jelleggel végzett iparűzési tevékenység bevétele után tervezett adóbevétel 848 millió Ft, amelyet a várhatóan megnövekvő ipari tevékenységek is megalapoz. Az ezen a jogcímen tervezett bevételből természetesen felhalmozási kiadások is teljesítésre kerülnek a megvalósítástól függően.

Az *idegenforgalmi* adóbevétel a szálloda működése következtében jelentősen növekedett 2018 évben, amely megalapozza a 2019. évi magasabb összeg tervezését, és a bevétel realizálását: a tervezett bevétel 14 millió Ft, amelyhez ilyen összegű központi támogatást kap az önkormányzat az elszámolást követően.

A *gépjárműadó* bevételből továbbra is 40% marad az önkormányzatnál, mint átengedett bevétel. Ezen adóbevétel esetében a 2018. évi teljesítéssel azonos összegben történt a tervezés 2019 évre is, mert a jogszabályi környezet azonos maradt. A tervezett bevétel 34 millió Ft.

Az intézmények *működési bevételében* nem történik jelentősebb változás. A rendelet-tervezet 2. melléklete részletezi intézményenként a bevételeket.

Az *önkormányzat* működési bevételei között került megtervezésre a víz és szennyvíz használati díj, tekintettel a számviteli szabályokra. Külön szerepel az 1. mellékletben a használati díj ÁFA bevétele, amely a dologi kiadások között is tervezésre került. A használati díj terhére megvalósult beruházások, felújítások esetében az előzetesen felszámított és a fordított ÁFA is levonható, így visszatérülésként tervezésre került 7.830.000Ft. Ezek az összegek a fejlesztési kiadások fedezetéül szolgálnak. Az önkormányzatnál jelentkezik működési bevételként a bérbeadásból – közterület, biofütőmű, konyhák élelmezési feladatokra, stb. - származó bevétel, a háziorvosi praxisoknak továbbszámlázott közüzemi díjak.

A *közös önkormányzati hivatal* működési bevételei igazgatási szolgáltatásokból, bérbeadásból, továbbszámlázott szolgáltatásokból – NAV, Kormányhivatal –, illetve azok ÁFA bevételiből származik.

A *Körmendi Kulturális Központ, Múzeum és Könyvtár* költségvetése feladatonként került megtervezésre. A működési bevételek is ennek alapján szerepelnek a költségvetésben. A közművelődési feladatok a kulturális területet foglalják magukba: színházi előadások, szakköri bevételek, bérbeadások, stb. A színház épületének használatba vétele növeli a lehetőségeket, és megalapozta a magasabb bevétel tervezését. A tervezett működési bevétel a két feladat ellátási területen összesen 17 millió Ft.

A múzeumi feladaton a működési terület folyamatos bővülése következtében – pályázatok eredményeképpen - szintén lehetőség van magasabb összegű bevétel – 4.500eFt - tervezésére. A feladatellátás színtere a Vadászlak felújításával és átadásával bővült.

A könyvtári területen a bevételek jelentős része a beiratkozási díjakból származik, folyamatosan csökken az igény a másolási és egyéb informatikai jelegű szolgáltatásokra. A bevétel a 2018. évi teljesítés figyelembe szinten került tervezésre, 2.000eFt összegben.

A *Körmend Város Gondnoksága* tervezett működési bevétele 163 millió Ft. Az iskolai étkeztetésből az ÁFA visszatérüléssel együtt a tervezett összeg 46.716eFt, ami alacsonyabb az előző évinél a csökkenő gyermeklétszám, illetve a kedvezmények miatt. Jelentős bevétel származik a lakások és nem lakás célú ingatlanok bérbeadásából, a tervezett összeg a közvetített szolgáltatásokkal együtt 100 millió Ft. A piaci helypénzekből 10 millió Ft bevétel került tervezésre. Az intézmény bevétele a termőföld bérbeadása, amelyből a várható bevétel közel 3 millió Ft. Jelentősebb a bevétel az uszoda és sportcsarnok bérbeadásából, a tervezett összeg 9.500eFt. Az intézmény igény szerint szolgáltatást nyújt, amelyből kisebb összegben realizál bevételt.

Működési maradvány igénybevétele az OEP feladat esetében 5.465.655Ft, a szabad maradvány, ami a működési kiadásokra fordítható 155.579.340Ft, a pályázatok működési maradványa 257.387.018Ft, ami 2019. évi kiadásokra fedezet. A központi támogatás megelőlegezése 20.599.371Ft, Működési jellegű külső finanszírozási művelet tervezett összege 98.612.391Ft, amely eredményes pályázatok esetén csökken.

**Kiadások**

Intézményenként és előirányzatonként részletezve a tervezett kiadásokat a rendelet-tervezet 3. melléklete mutatja be.

*A személyi juttatások* esetében jelentősebb változást a minimálbér és a szakmai bérminimum emelése jelenti, ami átlagosan 8%. A foglalkoztatottak létszáma gyakorlatilag nem növekedett az előző évhez viszonyítva. A minimálbér 149.000Ft, a szakmai bérminimum 195.000Ft 2019. január 1.-től.

Személyi kiadásként került tervezésre az alapilletmény, a pótlékok, jubileumi jutalmak, munkába járás költsége, megbízási díjak.

Az *önkormányzatnál* a képviselők, bizottsági tagok tiszteletdíja, és megbízási díjak kerültek tervezésre.

Az *önkormányzati közös hivatal* személyi juttatása a Körmenden és Csákánydoroszlóban foglalkoztatott köztisztviselők és munkaszerződéssel foglalkoztatott dolgozók személyi juttatását, továbbá a feladatellátással kapcsolatos megbízási díjakat tartalmazza.

A *Körmendi Kulturális Központ, Múzeum, Könyvtár* személyi juttatása a foglalkoztatott dolgozókon kívül tartalmazza a különböző feladatok ellátásával kapcsolatos megbízási díjak összegét – szakkörök, színterek működtetése, stb. Az intézményben a dolgozókat megillető kulturális pótlék nem került tervezésre, mert utólagosan, a tényleges teljesítések alapján módosul a költségvetés.

A *Körmend Város Gondnoksága* településüzemeltetési és ingatlankezelési feladataira 30 főt foglalkoztat. Az intézmény esetében a dolgozók jelentős részének a besorolt illetménye a minimálbér, amely pótlékkal kerül kiegészítésre. Tervezve van a hó ügyelet 2.800eFt összeggel, ami a tényleges teljesítés alapján fog módosulni. Az intézménynél egyes feladatok megbízással kerülnek ellátásra: piaci feladatok keretében a felügyelő és gombaszakértő, nyilvános WC működtetése, kertészeti feladatok, stb. Az intézménynél van foglakoztatva a sportcsarnok és az uszoda működtetésére 4 fő: takarítók és uszodamesterek.

Az intézményekben közfoglalkoztatásra nem került a kiadás tervezésre, a kapott támogatás alapján módosul a költségvetés folyamatosan évközben.

A *munkaadót terhelő járulékok* mértéke változatlan maradt: 19,5%. Évközben akár csökkenés is lehet különböző információk szerint, de ezzel nem számol a költségvetés. A fizetendő járulékok között kerül tervezésre a rehabilitációs hozzájárulási adó, amelynek a mértéke folyamatosan emelkedik, jelenleg közel 6 millió Ft a tervezett összeg önkormányzati szinten. Ezt a közös hivatalnak és Körmend Város Gondnokságának kell fizetni nagyobb összegben, tekintettel arra, hogy nem foglakoztatnak megváltozott munkaképességű dolgozót.

A *dologi kiadások* az intézmények költségvetésében jelentős részt képeznek. Az 1. mellékletben a dologi kiadások részletezésre kerültek olyan szempontból, hogy az intézmények általános működési kiadásaira kerül felhasználásra, illetve a projektek dologi kiadásaira - 290.462.003Ft, a kisebb pályázatokra 14.499.333Ft. A működéssel kapcsolatos dologi kiadások között a közüzemi kiadások összege több mint 90 millió Ft.

Az *önkormányzatnál* a közvilágítás, a közlekedési lámpák, áramvételi helyek, szennyvízátemelők áramfogyasztása jelenik meg, a tervezett összeg 30.000eFt. A közvilágítás díja emelkedik nagyobb mértékben az új beszerzés alapján, ami a növekedést okozza. A további dologi kiadások a város feladatai ellátáshoz kapcsolódnak.

A *közös hivatal* esetében a tervezett kiadás 4.200eFt, amiből a távhő díj arányaiban a legmagasabb. A kulturális intézmény közüzemi kiadásaira 9.400eFt került tervezésre, amelyből a gázenergia a nagyobb tétel. A könyvtár esetében a távhő díj magas, közel 3 millió Ft.

A *Körmend Város Gondnoksága* költségvetése 45 millió Ft-ot tartalmaz közüzemi kiadásként, amelyből sportcsarnok és uszoda villamos energia díjra, gázdíjra és vízdíjra tervezett összege 23.800eFt. Az intézménynél jelentkezik dologi kiadásként az iskolák élelmezési kiadása. A feladatra tervezett összeg 107 millió Ft. Az intézmény költségvetése egyéb dologi kiadásokra 105 millió Ft összeget tartalmaz, amely a kezelt ingatlanok működtetési, karbantartási feladataira, a településüzemeltetési feladatokra, utak, járdák karbantartási feladataira nyújt fedezetet, illetve néhány esetben a nagyobb feladatok megoldására is.

A működésre átadott pénzeszközöket a rendelet-tervezet 5. melléklete tartalmazza részletesen. Az önkormányzat 668.667.533Ft-ot ad át két társulás részére kötelező feladatok ellátására. Az önkormányzat kapja a feladatellátáshoz a központi támogatást, amely a rendelet-tervezet 4. mellékletében szerepel, átadja a társulások részére. A kapott központi támogatáson túl az önkormányzatnak saját forrást is biztosítani kell az óvodai feladatra a gyermeklétszám alapján. A bölcsőde feladatot teljes egészében az önkormányzat finanszírozza, a központi támogatás a kiadások 65%-a körüli összegére nyújt fedezetet.

A szociális feladatokra átadott működési célú támogatás tartalmazza a kötelező feladatok ellátását, valamint a szociális foglalkoztatásra 2019. évre kapott támogatási összeget. A kedvezőbb központi finanszírozás következtében csökkent az önkormányzat hozzájárulása különösen a házi segítségnyújtás esetében. Az ügyeleti feladatokra a 2018. évben módosított összeget: 80Ft/fő/hó támogatást kell átadni.

Az államháztartáson kívülre adott működési célú támogatásokat az 5. melléklet részletezi. Az egyes támogatások pályázat útján kerülnek felhasználásra. A helyi közösségi közlekedésre 2019. évben várhatóan 9.000eFt körüli összeget kell fizetni az előzetes adatok alapján.

A pénzbeli ellátásokra tervezett adatokat a rendelet-tervezet 10. melléklete részletezi. A tervezés a 2018. évi teljesítések figyelembe vételével történt. Az összeg tartalmazza a rezsicsökkentésre kapott támogatást, továbbá a feladat megoldásával kapcsolatos járulékos kiadásokat.

A 2018. évi központi támogatás elszámolása alapján 5.875.524Ft visszafizetési kötelezettsége keletkezik az önkormányzatnak. Az önkormányzatai társaságok részére 20.800eFt kerül átadásra a működéshez.

Az előre nem látható működési kiadások fedezetére 18.198.892Ft tartalék került tervezésre. A feladattal terhelt tartalék az OEP finanszírozás maradványa.

**Felhalmozás**

**Bevételek**

Az önkormányzat a felhalmozási bevételei között tervezte meg a vagyonértékesítést 50.000.000Ft összeggel, illetve kisebb összegek érkeznek törlesztésekből. A felhalmozásra átvett pénzeszközök államháztartáson belülről 2019. évben várható bevétele a támogatási szerződések alapján 48.515.176Ft az egyes pályázatok megvalósításához.

A felhalmozási kiadásokhoz érkezett pénzeszközök maradványa 759.117.520Ft, amelyek felhasználására 2019. évben kerül sor. A projektek megvalósítása következtében a tervezet szerint 340.600.000Ft kölcsön kerül lehívásra. A korábban kifizetett előlegek és önerő várható teljesítése, rendezése 128.828.894Ft összegben szerepel a költségvetésben. A felhalmozási bevételek között szerepeltetni kell a 2020.-ban megvalósuló fejlesztéseket, tekintettel arra, hogy a kiadások között is tervezésre került.

**Kiadások**

A felhalmozási kiadásokat a rendelet-tervezet 6. melléklete részletezi feladatonként. A felhalmozási kiadásokat két nagy csoportra lehet osztani. Az önkormányzat a feladatai, illetve a vagyon megóvása érdekében saját forrásból hajt végre beruházásokat, felújításokat, valamint a projektek megvalósítását. A 6. mellékletben a beruházások között ezek a feladatok kerültek tervezésre. Itt szerepelnek a használati díj terhére megvalósuló beruházások, iparterület szennyvízelvezetés bővítése, ivóvízzel való ellátás, stb.

Az önkormányzat TOP-os pályázatait 2018. évben elkezdte megvalósítani, amelyek 2019-ben befejeződnek, illetve újabbak kerülnek megvalósításra. A melléklet teljes összegben tartalmazza az egyes pályázatok kiadásit, de az előzőekben leírtak szerint nem mindem valósul meg 2019-ben, lesz áthúzódó összeg is, az előzetes számítások szerint több mint 700 millió Ft összegben.

Kisebb összegben került tervezésre egyes intézményeknél gépek, informatikai eszközök beszerzésére forrás, amely a folyamatos működéshez nélkülözhetetlen. A Körmend Város Gondnoksága költségvetési tervezetében a településüzemeltetési feladatok ellátáshoz szükséges beszerzésére van fedezet részletfizetési lehetőséggel.

A felhalmozásra átadott pénzeszközök között szerepel a labdarugó pálya világításához, egyéb fejlesztésekhez önerő biztosítása, ADA Bútorgyár részére pénzeszköz átadása.

Tervezésre került a társasházi felújítási alapba történő befizetés is.

A felhalmozási tartalékba került a használati díj bevétel azon része – 40.952.743Ft. - amely nem kerül felhasználásra a tervezet szerint 2019 évi bevételből. Tervek készítésére, és pályázatokhoz önerő biztosítására is tartalmaz a költségvetés kisebb összeget.

A rendelet-tervezet 7. melléklete az adósságot keletkeztető ügyleteket részletezi a tárgyévet követő 3 évre kiterjedően. Az éves kötelezettség - tőke és kamat együttesen - nem haladhatja meg a saját bevétel 50%-át.

Kérem a Tisztelt Képviselő-testületet, az előterjesztést tárgyalja meg és a mellékelt 2019. évi költségvetési rendelet-tervezet fogadja el.

Körmend, 2019. január 25.

Bebes István

polgármester